Theodorus Roethke
Theodorus Roethke Res apud Vicidata repertae: Nativitas: 25 Maii 1908; Saginava Obitus: 1 Augusti 1963; Bainbridge Island Patria: Civitates Foederatae Americae Memoria Sepultura: Oakwood Cemetery Theodorus Huebner Roethke (IPA [ˈrɛtki], Saginaw in oppido Michiganiae 25 Maii 1908; mortuus infarctu cordis Insulae Bainbridgianae Vasingtoniae 1 Augusti 1963) fuit poeta Americanus. Nonnulla volumina poematum protulit quae praemia et approbationem criticam acceperunt. Roethke unus ex poetis eruditissimis et auctoritate gravissimis suae aetatis late habetur. Solitae operum Roethkianorum proprietates sunt introspectio, rhythmus, et imagines naturales. Roethle Praemium Pulitzeranum Poesis anno 1954 propter librum The Waking accepit, et annuum Praemium Librorum Nationale pro Poesi bis accepit: anno 1959 propter Words for the Wind ('Vento verba') et post mortem anno 1965 propter The Far Field ('Ager longinquus'). Roethke fuit magister poesis bene agnotus. In Universitate Vasingtoniensi quindecim annos professor docuit. Eius discipuli ex illo tempore duo praemia Pulitzerana poesis acceperunt, et duo alii nominati sunt. "Verisimiliter fuit optimus poesis scribendae magister umquam," dixit Ricardus Hugo, poeta qui cum Roethke studuit, ipse pro Praemio Pulitzerano bis nominatus. Inter celeberrimos discipulos Roethkianos sunt Iacobus Wright, Carolyn Kizer, Iacobus Gilbert, Ricardus Hugo, et David Wagoner. Iacobus Dickey, olim Poeta Laureatus Civitatum Foederatarum et auctor, in editione Novembris 1968 periodici Atlantic Monthly, scripsit Roethke fuisse "mea sententia maximum poetam quem haec civitas adhuc produxit."